《摸鱼儿 题甘露寺多景楼》
宋代·孙吴会

八窗空、展宽秋影，长江流入尊俎。天围绀碧低群岫，斜日去鸿堪数。

沈别浦。但目断、烟芜莽苍连平楚。晨钟暮鼓。算触景多愁，关人底事，倚槛听鸣橹。

英雄恨，赢得名存北府。寄奴今寄何所。西风依旧潮来去，山海颉颃吞吐。

霜月古。直耐冷、相随燕我瑶芝圃。掀髯起舞。看羱伏苍苔，龙吟翠葆，天籁奏韶舞。

作者简介：孙吴会（？～一二七○），字楚望，号霁窗，晚号牧隋翁，淮安（今属江苏）人，居京口。理宗端平二年（一二三五）进士。宝祐间为沿江制置司参议。景定五年（一二六四），知常州。度宗咸淳六年卒。有《煮石吟稿》，已佚。事见《至顺镇江志》卷四、一九。